O Canada
"O Canada" (francuski: Ô Canada) državna je himna Kanade. Pjesmu je prvobitno naručio poručnik guvernera Québeca Théodore Robitaille za proslavu nacionalnog dana Québeca 1880. godine. Muziku je komponovao Calixa Lavallée, te je pjesnik i sudija Adolphe-Basile Routhier dodao tekst. Stihovi su prvobitno bili na francuskom, te je prvi engleski prijevod napisan 1906. godine. Robert Stanley Weir je, 1908. godine, napisao još jednu englesku verziju koja je postala najpopularnija verzija i čak službeni prijevod originala jer nije bila doslovno prevedena s francuskog. Weirovi stihovi su promijenjeni dva puta, te se verzija iz 1980. godine koristi i danas, dok je francuska verzija ostala originalna. "O Canada" je služila kao de facto himna Kanade sve od 1939. godine, te je postala službena himna 1980. godine kad je Akt za himnu primio kraljevsko odobrenje. Prvi put se koristila u proslavi dana Kanade 1. jula iste godine.